
COMUNICAT DE PRESĂ
CONCERTUL VIVALDI, VIOARA CELOR PATRU ANOTIMPURI 
LA MUZEUL NAȚIONAL COTROCENI 


Asociația pentru Muzică, Artă și Cultură și Muzeul Național Cotroceni, cu susținerea Kaufland România, vă invită vineri, 4 septembrie 2026, ora 17:00, la concertul de deschidere a primei ediții a proiectului MUZICA LA MUZEU. O incursiune în lumea artelor, care va fi susținut în Salonul Cerchez al Muzeului Național Cotroceni (Intrarea din Șoseaua Cotroceni, vizavi de Grădina Botanică). 
Concertul Vivaldi, vioara celor patru anotimpuri, desfășurat sub patronajul Comisiei Naționale a României pentru UNESCO și al Rețelei Naționale a Muzeelor din România, îi va avea ca protagoniști pe violonista Clara Cernat, director artistic al proiectului Muzica la Muzeu, pianistul și compozitorul francez Thierry Huillet și jurnalista și scriitoarea Ioana Bâldea Constantinescu. 

Participarea la eveniment este liberă, în limita locurilor disponibile, cu rezervarea obligatorie a locului (Nume, Prenume, CNP) la adresa de e-mail: muzicalamuzeu@musicarte.ro. 

Despre artiști:

CLARA CERNAT, violonistă, scriitoare, director artistic al proiectului Muzica la Muzeu
Recunoscută drept ambasadoare culturală a României peste hotare, Clara Cernat s-a născut pe malurile Dunării și s-a afirmat încă de foarte tânără pe scena internațională. După absolvirea Universității de Muzică din București, la clasa reputatului Maestru Ștefan Gheorghiu, a fost selecționată printre „8 Mari Talente ale Europei”, oportunitate care i-a permis să-și desăvârșească arta interpretativă alături de renumitul violonist Tibor Varga. Cariera sa concertistică a evoluat pe importante scene ale lumii, precum Opera din Beijing NCPA, Seoul Arts Center, Centrul Cultural Kirschner din Buenos Aires, Filarmonica din Roma, Teatrul Liceo, Palatul Muzicii și Auditoriul din Barcelona, Salle Gaveau din Paris etc. Este frecvent invitată la prestigioase festivaluri muzicale, printre care Festivalul Internațional George Enescu (România), Croisements (China), Suona Francese (Italia), Sylvanes (Franța), Kings Place Festival (Londra) etc. A înregistrat numeroase discuri cu lucrări de Enescu, Bloch, Turina, Porumbescu, Gershwin etc., primite cu entuziasm atât de public, cât și de critica de specialitate. Videourile sale au atras milioane de fani din întreaga lume. Clara Cernat îmbină cu virtuozitate cariera de concertistă internațională cu cea de scriitoare francofonă. După succesul volumului La Mandoline de Lviv, ea continuă să exploreze valențele poetice ale muzicii. În 2025, povestirea sa Le Secret de la Fée Musique a fost transpusă muzical de compozitorul Thierry Huillet, la comanda a trei mari orchestre naționale din Franța. Pentru alte informații: www.musique21.com.

THIERRY HUILLET, pianist, compozitor, dirijor, este un muzician cu multiple fațete, care a atins excelența atât în domeniul creației, cât și al interpretării muzicale. Important compozitor francez, autor a peste 130 de opusuri, lucrările sale se bucură de un mare succes internațional. Printre acestea se numără „Micul Prinț” pentru orchestră simfonică, lucrare interpretată recent de prestigioase orchestre precum Orchestre de la Suisse Romande (Elveția), Orchestre National du Capitole de Toulouse, Orchestra Națională din Ecuador, Orchestre du Pays de Béarn, Orchestre National de Lille, Orchestre Symphonique de Mulhouse, Orchestre Symphonique du Pays Basque (Franța), Orchestra Națională a Patagoniei (Argentina), Orchestra de Cameră din Chișinău (Republica Moldova), Orquesta de Extremadura (Spania), Pori Sinfonietta (Finlanda) și Orchestra din Singapore. În calitate de pianist, Thierry Huillet a câștigat Marele Premiu al celebrului „Cleveland International Piano Competition USA”și este laureat al prestigioaselor Concursuri Internaționale de Pian Busoni (Italia) și Tokyo (Japonia). Thierry Huillet a absolvit Conservatorul Național Superior din Paris, unde a obținut cele mai înalte distincții la pian, precum și la numeroase alte discipline muzicale. A cântat pe marile scene ale lumii, în recital și în calitate de solist cu orchestra, alături de Orchestra de la RAI (Italia), Cleveland Orchestra (SUA), Orchestre de Paris, Korean Chamber Orchestra etc. Împreună cu soția sa, Clara Cernat, formează un Duo reputat, care a concertat pretutindeni în lume, de la Paris la Lima, trecând prin Londra, Madrid, Santiago de Chile, Tokyo și alte mari metropole ale muzicii. Milioane de fani din întreaga lume ascultă și apreciază interpretările lor pe platformele și rețelele sociale. În calitate de dirijor, Thierry Huillet a condus orchestre importante în cadrul unor festivaluri și stagiuni muzicale din întreaga lume. Pentru alte informații: www.musique21.com 

IOANA BÂLDEA CONSTANTINESCU este scriitoare și jurnalist cultural, autoare a unor interviuri cu Anthony Doerr, Jhumpa Lahiri, Amitav Ghosh, David Grossman, Bernardine Evaristo, David Lodge, Jonathan Safran Foer, Nicole Krauss, Alain de Botton, Richard Flanagan, Ludmila Ulițkaia, Jón Kalman Stefánsson, Elizabeth Gilbert, Isabel Allende și mulți alții. Scrie pentru ELLE, Forbes Life, blogul Editurii Litera și blogul Cărturești. E autoarea volumelor Dincolo de portocali (Humanitas, 2015), Nautilus (Humanitas, 2017), Poveste pentru Maria (Nemira, 2019). A publicat, de asemenea, proză scurtă și eseu în antologiile Selfie (Editura Arthur, 2018), Dragă Virginia (Black Button Books, 2019), Literatura  la feminin. O antologie (Editura Seneca, 2021), Jocuri și jucării (Arthur, 2023). În 2020 a lansat ioanabaldea.com, iar din 2023 moderează #CuVoceTare, un podcast al Editurii Litera. Pentru alte informații: www.ioanabaldea.com 

Mai multe informații despre proiectul Muzica la Muzeu pot fi găsite pe https://www.musicarte.ro/muzica-la-muzeu.

